Diari Oficial de la Generalitat Valenciana


Sumari del DOGV 2304, del 06-07-1994 (1994/831903)

ORDRE de 23 de juny de 1994, del conseller de Medi Ambient, per la qual s'aprova el text refós del Reglament Orgànic i Funcional de la Conselleria de Medi Ambient.
-------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/06/23/(1)/dof/vci/html**

### Dades del document

Número de DOGV
:   2304

Data del DOGV
:   06-07-1994

Secció del DOGV
:   DISPOSICIONS GENERALS

Número del document
:   1994/831903


Data del document
:   23-06-1994

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 23 de juny de 1994, del conseller de Medi Ambient, per la qual s'aprova el text refós del Reglament Orgànic i Funcional de la Conselleria de Medi Ambient. [94/4578]  
El Reglament Orgànic i Funcional de la Conselleria de Medi Ambient, aprovat pel Decret 194/1991, de 28 d'octubre, del Consell de la Generalitat Valenciana, ha tingut diverses modificacions, a causa dels successius canvis introduïts a l'administració ambiental de la Generalitat Valenciana, per virtut de la potestat autoorganitzadora de la Generalitat Valenciana, segons el que disposen els articles 69 i 70 de la Llei 5/1983, de 30 de desembre, del Govern Valencià, operats mitjançant el Decret 182/1992, de 10 de novembre, del Consell de la Generalitat Valenciana, i mitjançant el Decret 64/1993, de 17 de maig, del Govern Valencià.  
La importància de l'esmentat text normatiu, i les successives modificacions operades, aconsellen la promulgació d'un text refós que integre, dins d'un tot unitari, la reglamentació orgànica i funcional de la Conselleria de Medi Ambient.  
La disposició final primera de l'esmentat Decret 64/1993, de 17 de maig, autoritza el conseller de Medi Ambient perquè, mitjançant una ordre, aprove un text refós del Reglament Orgànic i Funcional de la Conselleria de Medi Ambient.  
Per això, d'acord amb el que es disposa a l'article 44 de la Llei de la Generalitat Valenciana 5/1983, i a la disposició final primera del Decret 64/1993,  
ORDENE:  
Article únic  
S'aprova el text refós del Reglament Orgànic i Funcional de la Conselleria de Medi Ambient, el text del qual s'insereix a continuació d'aquesta ordre.  
DISPOSICIó FINAL  
Aquesta ordre entrarà en vigor l'endemà de publicar-la al Diari Oficial de la Generalitat Valenciana.  
València, 23 de juny de 1994  
El conseller de Medi Ambient,  
EMèRIT BONO I MARTíNEZ  
ANNEX  
Reglament orgànic i funcional   
de la Conselleria de Medi Ambient de la Generalitat Valenciana  
TíTOL I  
Dels òrgans de la Conselleria  
Article primer  
La Conselleria de Medi Ambient és l'òrgan responsable del Govern Valencià en matèria de medi ambient a la Comunitat Valenciana.  
Article segon  
1. El nivell directiu de la Conselleria de Medi Ambient, sota la superior direcció del conseller, queda integrat per les unitats següents:  
La Secretaria General.  
Les direccions generals.  
2. Les direccions generals de la conselleria són les següents:  
- Direcció General de Recursos Forestals.  
- Direcció General de Qualitat Ambiental  
- Direcció General de Conservació del Medi Natural  
Article tercer  
En cas d'absència, vacant o malaltia, el conseller serà substituït en les seues funcions pels òrgans de nivell directiu esmentats en l'article 2 i en l'ordre establert en aquest precepte, llevat que el conseller ho decidesca explícitament en un altre sentit, i sense perjudici de les facultats de delegació previstes en l'article 68 de la Llei de la Generalitat Valenciana 5/1983, de 30 de desembre, de Govern Valencià  
Article quart  
1. El nivell administratiu de la Conselleria de Medi Ambient està integrat per la resta de les unitats, sota la dependència de la Secretaria General, les direccions generals o directament del conseller.  
2. Sota la dependència de la Secretaria General, la Secretaria General Administrativa, amb la màxima jerarquia del nivell administratiu, atendrà tots els serveis generals de la conselleria.  
TíTOL II  
De l'estructura i funcions dels òrgans directius  
CAPíTOL I  
Del conseller  
Article cinquè  
El conseller és la superior autoritat de la conselleria. Té totes les competències inherents al càrrec i, expressament, les atribucions següents:  
1. Proposar al Govern Valencià el nomenament i cessament dels alts càrrecs del departament.  
2. Preparar i presentar al Govern Valencià els avantprojectes de lleis, les propostes d'acords i els projectes de decrets referents a qüestions pròpies del departament, i ratificar aquests últims ja aprovats.  
3. Formular motivadament l'avantprojecte del pressupost de la conselleria.  
4. Exercir la potestat reglamentària en les matèries pròpies de la conselleria, en forma d'ordres.  
5. Proposar al Govern Valencià, per a la seua aprovació, l'estructura i organització de la conselleria.  
6. Executar els acords del Govern Valencià en el marc de les seues competències.  
7. Resoldre en la via administrativa, segons els casos, i de conformitat amb les competències dels òrgans de la conselleria, els recursos que s'interposen contra resolucions dels organismes o autoritats de la conselleria, llevat de les excepcions que establesquen les lleis.  
8. Resoldre els conflictes d'atribucions que sorgesquen entre els distints òrgans i autoritats de la conselleria.  
9. Exercir la direcció, iniciativa i inspecció de tots els serveis del departament i l'alta inspecció i restants funcions que li corresponen en relació als organismes autònoms adscrits, si escau, a aquest.  
10. Disposar les despeses pròpies dels serveis de la conselleria dins els límits legals i pressupostaris i les propostes de pagament corresponents.  
11. Exercir les facultats ordinàries en matèria de contractació administrativa dins dels límits legals i pressupostaris.  
12. Atorgar o proposar, si escau, les recompenses que corresponguen, i exercir les potestats disciplinàries i correctives d'acord amb les disposicions vigents.  
13. Qualsevol altra facultat que li atribuesquen les lleis, els reglaments, el Govern Valencià o el president de la Generalitat Valenciana.  
Article sisè  
1. Per a assistir al conseller en l'elaboració i seguiment del programa d'activitats de la conselleria hi haurà un consell de direcció presidit pel titular del departament i integrat pel secretari general, que ho serà també d'aquest òrgan, els directors generals i el cap del Gabinet del Conseller, a les reunions del qual podran assistir els responsables de serveis i dependències que el conseller estime convenient.  
2. El Gabinet del Conseller és l'òrgan de suport, assessorament i assistència immediata al titular de la conselleria, del qual depèn directament. S'ocuparà igualment de les relacions institucionals de la conselleria i de les relacions amb els mitjans de comunicació.  
3. Sota la dependència directa del conseller, el Gabinet Tècnic, amb rang de servei, és una unitat pluridisciplinar que té atribuït l'estudi i la prestació d'assessorament i assistència tècnica a la conselleria i, en especial, al conseller i al secretari general. Realitza les funcions de creació, manteniment i gestió d'un arxiu cartogràfic i dels seus elements d'informació territorial per a l'aplicació en els processos de planificació i anàlisi. Li correspon també l'elaboració de la memòria anual d'activitats de la conselleria i mantindrà un centre de documentació sobre aquelles matèries d'interès per a la mateixa conselleria. A més, executarà i gestionarà els programes de difusió i divulgació ambiental de la conselleria.  
CAPíTOL II  
De la Secretaria General  
Article setè  
Després del conseller, el secretari general és el cap superior de la conselleria, i exerceix les competències que aquell li encomane i, d'una manera especial, les que determinen els articles 74 i 75 de la Llei de la Generalitat Valenciana 5/1983, de 30 de desembre, de Govern Valencià, és a dir:  
1. Executar les ordres del conseller i exercir les funcions que aquest li delegue.  
2. Elaborar projectes o plans d'actuació i programes de necessitats i l'avantprojecte dels pressupostos de la conselleria.  
3. Prestar assistència tècnica al conseller i els directors generals en tot allò que calga.  
4. Informar el personal directiu de la conselleria sobre la procedència i viabilitat econòmica del programes d'actuacions, i establir els mitjans d'informació necessaris per a mantenir-lo al corrent de totes les activitats de la conselleria.  
5. Informar sobre els assumptes que el conseller ha de sotmetre al Govern Valencià o al president de la Generalitat Valenciana, i sobre totes les disposicions de caràcter general que puguen emanar de la conselleria o afectar l'estructura o el funcionament d'aquesta.  
6. Proposar la millora i el perfeccionament dels serveis dels distints centres de la conselleria, vetllant per l'organització i el mètode de treball i prestant atenció principalment als costos i rendiments.  
7. Proposar normes generals sobre adquisició de material i totes les disposicions que afecten el funcionament dels serveis.  
8. Proposar compilacions de les disposicions vigents que afecten la conselleria, proposar les refundicions i revisions de textos legals que es consideren oportuns i cuidar de les publicacions tècniques, periòdiques o no, de la conselleria.  
9. Dirigir i facilitar la formació d'estadístiques sobre les matèries de competència del Govern Valencià que afecten la conselleria, en col.laboració amb l'Institut Valencià d'Estadística o d'altres organismes que es consideren convenients.  
10. Tramitar els nomenaments, destinacions, excedències, jubilacions i permisos dels funcionaris públics i restant personal que preste els seus serveis a la conselleria, segons les disposicions legals i reglamentàries aplicables.  
11. Exercir la direcció de tot el personal de la conselleria i realitzar la inspecció de tots els serveis.  
12. Qualsevol altra que li assignen les lleis i els reglaments.  
En cas d'absència, vacant o malaltia, el secretari general serà substituït pel director general que el conseller designe.  
Article vuitè  
La Secretaria General, per al desenvolupament de les funcions que té, s'estructura en les següents unitats:  
- Secretaria General Administrativa.  
- Servei Jurídic.  
Article novè  
1. A la Secretaria General Administrativa, amb el màxim rang administratiu, corresponen les funcions pròpies de la gestió de tots els serveis generals de la conselleria i d'una manera especial les següents:  
a) Tramitar les incidències i situacions del personal de la conselleria.  
b) Cuidar del funcionament de l'Oficina d'Informació, Iniciatives i Reclamacions de la conselleria i vetllar pel funcionament correcte de l'Arxiu i del Registre General.  
c) Actualitzar i revisar periòdicament l'inventari de béns i materials.  
d) Preparar i realitzar la gestió pressupostària.  
e) Preparar i proposar els contractes d'obres, serveis i subministraments, i l'adquisició i l'arrendament d'immobles.  
f) Confeccionar i actualitzar les plantilles orgàniques del personal de la conselleria.  
g) Conservar i custodiar els expedients personals dels funcionaris i empleats.  
h) Tramitar els expedients disciplinaris i de recompensa.  
i) Establir criteris d'eficàcia i celeritat i aplicar-los a l'activitat dels serveis, procurant el correcte funcionament d'aquests i adoptar les mesures conduents a la racionalització, simplificació, informatització i millora de la tramitació administrativa, de l'estructura i dels mètodes de treball, aplicant les noves tecnologies i desenvolupant les tècniques informàtiques.  
2. Per a la realització de totes aquestes funcions, la Secretaria General Administrativa s'estructura en els serveis següents:  
- Servei d'Inspecció.  
- Servei de Sistemes d'Organització i Gestió de Personal.  
- Servei de Gestió Econòmico-pressupostària i Administrativa.  
- Servei de Supervisió de Projectes.  
Article deu  
Els serveis dependents de la Secretaria General Administrativa tindran a càrrec seu l'exercici de les següents funcions generals:  
1. Al Servei d'Inspecció correspon el control, la vigilància i el seguiment del compliment de les disposicions en les matèries que són competència de la conselleria, sense perjudici de les atribuïdes a cada direcció general i, en particular, les relatives a la qualitat de les aigües, qualitat dels sòls, la flora, la fauna, geomorfologia, recursos forestals, impacte ambiental, espais naturals, funcionament d'indústries i activitats i, en general, totes les que calguen per a la defensa del medi ambient.  
En coordinació amb el Servei Jurídic, li correspon la tramitació i instrucció dels expedients sancionadors en les matèries atribuïdes, com també l'informe dels recursos que es formulen contra els actes imposant sancions.  
2. Correspon al Servei de Sistemes d'Organització i Gestió de Personal:  
- L'impuls, la gestió i la supervisió dels assumptes relatius al personal de la conselleria.  
- L'establiment de sistemes d'organització i procediments d'actuació comuns als serveis d'administració general.  
- El control del rendiment dels serveis i del personal adscrit a la conselleria.  
- L'assignació de mitjans materials, i també la custòdia i el manteniment de les instal·lacions afectes.  
- La direcció i l'establiment dels sistemes de registre, informació al públic i d'altres mètodes electrònics d'informació interna.  
- El disseny i la direcció de programes horitzontals d'actuació que coordinen distints serveis de la conselleria.  
3. Correspon al Servei de Gestió Econòmico-pressupostària i Administrativa:  
- Dirigir la gestió econòmico-comptable dels expedients relatius a l'execució pressupostària dels programes assignats a la conselleria.  
- Dirigir la tramitació jurídico-administrativa dels expedients de contractació administrativa d'obres, serveis i subministraments i de totes les incidències que els afecten.  
- Elaborar els avantprojectes de pressuposts de la conselleria i tenir cura de la tramitació dels expedients escaients de modificació pressupostària.  
- Dur la gestió patrimonial dels béns adscrits a la conselleria.  
- Coordinar la tramitació econòmico-administrativa dels convenis de cooperació que impliquen l'existència de despesa.  
- Tramitar les incidències relatives a la nòmina de tot el personal adscrit a la conselleria.  
4. Al Servei de Supervisió de Projectes correspon la supervisió dels projectes que ha d'executar la conselleria i la resta dels subvencionats, com també l'exercici de les funcions de supervisió de projectes que a aquestes unitats atribueix la legislació de contractes i d'hisenda pública.  
Article onze  
Al Servei Jurídic, com a unitat específica en matèria jurídica, integrada en la Secretaria General, li correspondran les funcions següents:  
1. L'assessorament jurídic de tota la conselleria.  
2. Emetre informe sobre les disposicions de caràcter general, convenis i circulars que emanen dels distints òrgans directius de la conselleria, i, si escau, elaborar-les. Informar sobre disposicions que, procedents d'altres conselleries, hagen de ser sotmeses al Govern Valencià. Emetre informes i dictàmens jurídics a sol·licitud del conseller o d'altres òrgans de la conselleria.  
3. Informar sobre els recursos que s'interposen davant el conseller o d'altres òrgans de la conselleria i, si escau, elaborar les propostes de resolució.  
4. L'ordenació de la documentació jurídica i el seguiment de la legislació estatal i d'altres comunitats autònomes.  
5. Les actuacions que, per imperatiu legal, siguen imposades en els procediments establerts en la legislació aplicable en matèria de medi ambient.  
CAPíTOL III  
De les direccions generals  
Article dotze  
1. Les direccions generals són els òrgans directius que, sota la superior direcció del conseller, programen i executen la política de la conselleria i exerceixen les seues competències en les matèries del seu centre directiu.  
2. Són funcions dels directors generals:  
- Disposar tot allò que concerneix el règim intern dels serveis de la seua direcció i resoldre els respectius expedients quan no siga facultat privativa del conseller o del secretari general.  
- Dirigir i gestionar els serveis i resoldre els assumptes que li assigne aquest reglament o que el conseller li encomane.  
- Vigilar, fiscalitzar i supervisar el funcionament de totes les dependències al seu carrec.  
- Proposar al conseller la resolució que estime procedent en assumptes que siguen de la seua competència i la tramitació dels quals corresponga a la direcció general.  
- Establir el règim intern de les oficines que en depenen.  
- Elevar anualment al conseller un informe sobre el funcionament, cost i rendiment dels serveis al seu càrrec.  
- Qualsevol altra que li assignen les disposicions legals i reglamentàries vigents.  
CAPíTOL IV  
De la Direcció General de Recursos Forestals  
Article tretze  
A la Direcció General de Recursos Forestals correspon el desenvolupament i l'execució de les competències en matèria de promoció i protecció dels recursos naturals renovables.  
Article catorze  
Per al desenvolupament de les seues funcions, la Direcció General de Recursos Forestals s'estructura en els serveis següents:  
1. Servei de Gestió Forestal, al qual corresponen les matèries de forests patrimonials de la Generalitat Valenciana, de les declarades o que són susceptibles de ser declarades d'utilitat pública, de les comunals, de les establertes en consorci i en conveni, i de les de particulars; la producció de llavors i plantes forestals; el foment de les regeneracions forestals i restants pràctiques silvícoles; l'aprofitament de les rendes forestals; la conservació de sòls i la lluita contra l'erosió; i la defensa hidrològico-forestal.  
2. Servei de Prevenció d'Incendis Forestals, al qual correspon la prevenció en la lluita contra incendis forestals i la direcció tècnico-forestal d'aquesta.  
CAPíTOL V  
De la Direcció General de Qualitat Ambiental  
Article quinze  
A la Direcció General de Qualitat Ambiental li compet l'elaboració i proposta de plans i programes ambientals, la declaració d'impacte ambiental, residus sòlids, la qualificació d'activitats, el control de la contaminació atmosfèrica, la gestió i control de la qualitat de les aigües continentals i naturals, i els recursos hidrològics.  
Article setze  
Per al desenvolupament de les seues funcions, la Direcció General de Qualitat Ambiental s'estructura en els següents serveis:  
1. Servei de Programació i Avaluació de l'Impacte Ambiental, al qual corresponen la proposta d'establiment de directrius per a l'ordenació dels recursos naturals amb vista a l'aprofitament sostingut que se'n faça; les avaluacions d'impacte ambiental, el seu estudi i declaració; el seguiment i vigilància del compliment de les condicions establertes en la declaració d'impacte ambiental; emetre informe sobre els instruments de planejament urbanístic; la instrucció i tramitació dels expedients d'activitats subjectes a qualificació; les matèries d'activitats molestes, insalubres, nocives i perilloses; informar les comissions provincials de qualificació d'activitats i impacte ambiental, i l'elaboració, formulació i proposta de plans i programes mediambientals.  
2. Servei de Residus i Contaminació, al qual corresponen la planificació i coordinació de la gestió dels residus sòlids, urbans i industrials, en especial els tòxics i perillosos, com també dels procediments i tècniques d'eliminació, tractament, recuperació, reciclatge i reutilització, i la vigilància, el seguiment i el control de la contaminació atmosfèrica, tant acústica com gasosa.  
3. Servei de Planificació dels Recursos Hidrològics, al qual correspon l'estudi i l'elaboració de propostes i programes de depuració orientats a millorar, i si escau eliminar, la contaminació de les aigües continentals i de les platges; el seguiment i control de les activitats relacionades amb els recursos hidrològics de la Comunitat Valenciana; la vigilància, el seguiment i el control de les aigües de consum públic, residuals, litorals i continentals, i de les condicions sanitàrio-ambientals de locals i edificis de convivència o ús públic, campaments, piscines i aigües de bany, i, en general, dels llocs en què es realitzen activitats d'esbargiment i oci.  
CAPíTOL VI  
De la Direcció General de Conservació del Medi Natural  
Article disset  
A la Direcció General de Conservació del Medi Natural correspon el desenvolupament de les actuacions relatives a la conservació, protecció, desenvolupament i utilització racional del medi físic, i la caça i la pesca en aigües interiors.  
Article divuit  
Per al desenvolupament de les seues funcions, la Direcció General de Conservació del Medi Natural s'estructura en els serveis següents:  
1. Servei d'Espais Naturals, al qual corresponen l'elaboració, l'execució i el seguiment de plans i programes de protecció dels espais naturals i altres elements i conjunts de valor mediambiental; la restauració o rehabilitació dels espais afectats per processos degradadors d'origen humà o natural; l'administració i gestió dels parcs naturals, els paratges naturals de la Comunitat Valenciana i qualsevol altra figura jurídica de protecció dels espais naturals d'acord amb la legislació vigent; les zones humides; els programes d'educació i formació ambiental, i les aules de la naturalesa.  
2. Servei de Protecció d'Espècies, al qual corresponen les matèries de vies pecuàries; estimació de riberes; reserves i refugis de caça, vedats de caça controlada socials, locals i privats; caça i pesca continental, i protecció de la flora i fauna salvatges.  
TíTOL III  
Dels serveis territorials  
Article dinou  
Territorialment, la Conselleria de Medi Ambient s'organitza en serveis centrals i serveis territorials.  
Article vint  
1. Els serveis centrals tenen competència sobre tot el territori de la Comunitat Valenciana.  
2. Els serveis territorials són l'expressió organitzativa del principi de desconcentració i descentralització que regeix l'activitat de la conselleria. Depenen orgànicament del secretari general i, funcionalment, d'aquest i de les direccions generals en les matèries de les competències respectives.  
Article vint-i-u  
Els serveis territorials establerts a Alacant, Castelló i València realitzen les funcions que reglamentàriament els són atribuïdes i tenen al cap un director territorial nomenat pel conseller.  
Per al millor compliment de les funcions, el director de cada servei territorial tindrà el suport d'un secretari territorial, amb nivell orgànic de cap de servei, el qual, sota la supervisió del director territorial, realitzarà la direcció de les funcions administratives i aquelles altres funcions que aquest li encomane.  
DISPOSICIó ADDICIONAL  
Les actuals comissions provincials de qualificació d'activitats i impacte ambiental s'integren en els corresponents serveis territorials, sota la dependència orgànica i funcional de la Direcció General de Qualitat Ambiental.


Còpia Permalink ELI